Johanne Schmidt-Nielsen (EL), 2011-03-29:
Det er der mange årsager til.
Bl.a. er det sådan, at det faktisk risikerer at gøre sociale ydelser ekskluderende frem for inkluderende, fordi man jo bliver straffet for at have modtaget en enkeltstående social ydelse.
Det kunne jo være i en situation, hvor en familie har behov for et tilskud til noget medicin, og hvor man går ned på kommunen og siger: Hvis jeg skal kunne give mit barn den her lægeordinerede medicin, bliver jeg nødt til at få et tilskud.
Men gør man det, må man starte forfra.
Det synes jeg er et meget tydeligt eksempel på, hvor dårlig en idé det her pointsystem er, altså at man f.eks. gør socialpolitikken ekskluderende i stedet for at lade socialpolitikken inkludere og integrere.
Et andet eksempel er jo det her med, at man skal bevise, at man har begået, skulle jeg til at sige, aktivt medborgerskab.
Det vil sige, at der er politikere herinde, der skal sidde og vurdere, om man er en god nok medborger.
Handler det om, at man skal være fodboldtræner, eller skal man have siddet i bestyrelsen på den lokale folkeskole?
Så er der det eksempel, som jeg har forsøgt at få de borgerlige ordføreres kommentar til et par gange, nemlig at man simpelt hen motiverer unge mennesker, som opholder sig fuldstændig lovligt i Danmark, til at tage sig et ufaglært arbejde frem for at uddanne sig.
Der var en ung kvinde, der ringede til mig forleden – hun gik i 3. g på et århusiansk gymnasium – og hun var meget overrasket og spurgte: Johanne, kan det virkelig passe, at jeg skal gå ud af gymnasiet og tage mig et ufaglært arbejde?
For hvis jeg starter på den uddannelse, jeg gerne vil have, går der længere tid, før jeg kan få den permanente opholdstilladelse, jeg også rigtig gerne vil have.
Og så måtte jeg jo sige til hende: Ja, lovgivningen i Danmark er sådan, at du, der nu går i 3. g, skal gå ud og tage dig noget ufaglært arbejde, for hvis du begynder at uddanne dig, bliver du straffet.
Det er så hul i hovedet, at jeg slet ikke synes, at der er ord for det.
Jeg synes faktisk, det er dybt mærkværdigt, at Venstres ordfører kan få sig selv til at stå og forsvare sådan en ordning her fra talerstolen i dag, altså få sig selv til at stå og forsvare, at man siger til unge mennesker: Gå ud og tag dig et ufaglært arbejde i stedet for at uddanne dig.
Det er både uklog integrationspolitik og uklog politik i det hele taget, fordi vi har så vældig meget brug for, at unge mennesker uddanner sig.
Det sidste, vi har brug for, er da endnu flere ufaglærte unge.
Pointsystemet er en banal sorteringsmekanisme, som har til formål at sortere de svageste fra.
Og stod det til Enhedslisten, blev hele systemet jo afskaffet – hellere i dag end i morgen – men det kommer næppe til at ske, så længe VKO sidder på flertallet.
Jeg vil sige, at jeg glæder mig meget til at se, hvad det er, ministeren har tænkt sig at komme med, og jeg kunne godt tænke mig at høre, hvornår der kommer noget.
For jeg synes, at der er nogle tåbeligheder i det her system, som er så synlige, at selv V, K og O må reagere på dem.
Et konkret eksempel er jo det her, som jeg også tidligere stillede spørgsmål til, med den her 18-årige pige fra Viborg, hvis mor er halvt dansker og halvt amerikaner og har amerikansk statsborgerskab, og som altså bliver afvist med hensyn til at få permanent opholdstilladelse, fordi hun mangler 15 point.
Altså, det er da et eksempel på, hvor tåbeligt et pointsystem man har fået indrettet, når man afviser en ung pige, som har boet i Danmark hele sit liv, men hvis mor bare tilfældigvis er halvt amerikaner, og så siger: Du er ikke en tilstrækkelig aktiv medborger, fordi du har gået på efterskole og ikke på højskole.
Altså, undskyld mig, jeg mener som sagt, at selv VKO burde kunne forstå, at der skal gøres noget i forhold til den her sag.
Og jeg går naturligvis ud fra, at den konservative ordfører, hr. Naser Khader, holder ord, og han har udtalt til Information den 17. marts i år – og jeg citerer: »Man kan ikke tage højde for det hele – og derfor er det vigtigt, at man erkender, at der er fejl og uhensigtsmæssigheder, som vi skal have rettet op på.
Som sagt glæder jeg mig til at høre ministeren fortælle os, hvornår man har tænkt sig at rette op på de her helt åbenlyse tåbeligheder, som pointsystemet for permanent opholdstilladelse indeholder.